ALT บวกเกือบ 6% โบรกฯ มอง H2/59 โตเด่น
ALT บวกเกือบ 6% โบรกฯ มอง H2/59 โตเด่น หลังเริ่มรับรู้รายได้โครงข่ายเคเบิลใยแก้วนำแสง ล่าสุด ณ เวลา 14.43 น. ราคาอยู่ที่ 8.25 บาท บวก 0.45 บาท หรือ 5.77% สูงสุดที่ 8.30 บาท ต่ำสุดที่ 7.90 บาท มูลค่าซื้อขายที่ 217.87 ล้านบาท
21 ต.ค. 2559

ผู้สื่อข่าวรายงานว่า ราคาหุ้นบริษัท เอแอลที เทเลคอม จำกัด (มหาชน) หรือ ALT ณ เวลา 14.43 น. ราคาอยู่ที่ 8.25 บาท บวก 0.45 บาท หรือ 5.77% สูงสุดที่ 8.30 บาท ต่ำสุดที่ 7.90 บาท มูลค่าซื้อขายที่ 217.87 ล้านบาท
 
ด้านบล. ทรีนีตี้ ระบุในบทวิเคราะห์ เอแอลที เทเลคอม จำกัด (มหาชน) หรือ ALT โดยประเมินว่า ในช่วงครึ่งปีหลังปี 2559 ผลการดำเนินงานของ ALT ยังเติบโตได้อย่างโดดเด่น เนื่องมาจากบริษัทเริ่มรับรู้รายได้จากโครงข่ายเคเบิลใยแก้วนำแสง จากผู้ประกอบการมือถือเริ่มลงทุนโครงข่ายเพิ่ม
นอกจากนี้ยังมีข่าวดีช่วงสั้นจากคำตัดสินของศาล ในกรณีที่บริษัทได้มีการเรียกร้องค่าเสียหายจากคู่สัญญาที่ผิดนัดชำระค่าใช้บริการโครงข่าย รวมเป็นยอดเงินถึงปัจจุบันประมาณ 600 ล้านบาท จึงประเมินราคาเหมาะสมปี 2560 PER 25 เท่า คิดเป็น PEG ที่ 1 เท่า ได้ราคาเป้าหมายที่ 10 บาท ไม่รวมค่าเสียหายที่คาดว่าจะได้รับอีกประมาณ 600 ล้านบาท หรือ 0.60 บาทต่อหุ้น ในระยะยาวยังคงมีแนวโน้มผลประกอบการที่เติบโต จากรายได้ในการลงทุนโครงข่ายใยแก้วนำแสงที่จะเริ่มรับรู้เต็มปีในปี 2560
ทั้งนี้ฝ่ายวิจัยประเมินรายได้จากการลงทุนโครงสร้างพื้นฐานทางโทรคมนาคม ซึ่งก่อสร้างแล้วเสร็จในไตรมาส 3 จะเริ่มรับรู้รายได้บางส่วนตั้งแต่ช่วงไตรมาส 3 ปี 2559 คาดว่าจะอยู่ประมาณ 40 ล้านบาท และในปี 2560 จะรับรู้รายได้เต็มปีได้ประมาณ 120 ล้านบาท และแนวโน้มของธุรกิจการให้บริการติดตั้งรับเหมานั้น ในช่วงครึ่งปีแรกที่ผ่านมาหดตัวลงจากปีก่อน เนื่องจากผู้ให้บริการโทรศัพท์มือถือชะลอการลงทุนเครือข่าย แต่ในช่วงครึ่งปีหลังผู้ให้บริการโทรศัพท์มือถือเริ่มมีแผนลงทุนที่ชัดเจนขึ้น บริษัทได้รับงานในการสร้างสถานีฐานซึ่งเป็น Backlog ประมาณ 800 ล้านบาท และคาดว่าจะรับรู้ได้ในครึ่งปีหลังในปี 2559 ประมาณ 50-60% ของ Backlog หรือประมาณ 400-500 ล้านบาท
ส่วนความคืบหน้าจากกรณีพิพาทกับลูกค้าผิดสัญญาการใช้บริการโครงข่ายเคเบิลใยแก้วนำแสงนั้น เมื่อวันที่ 30 กันยายน ที่ผ่านมาศาลปกครองกลางได้มีคำพิพากษาให้คู่สัญญาชำระค่าเสียหายให้กับบริษัทในอัตราเดือนละ 13.50 ล้านบาท โดยเริ่มนับจากวันที่ 12 กุมภาพันธ์ 2556 จนกว่าโครงข่ายดังกล่าวจะส่งมอบคืน อย่างไรก็ดีคู่กรณีมีสิทธิในการยื่นอุทธรณ์ภายใน 30 วัน ประเมินค่าเสียหายจนถึงปัจจุบันประมาณ 600 ล้านบาท